钦定古今图书集成/明伦汇编/氏族典/第389卷 > 李遇
## 钦定古今图书集成/明伦汇编/氏族典/第389卷 > 李遇

按《十国春秋》，吴李遇从太祖起兵，累功授常州刺史，
迁宣州观察使。高祖嗣王位，徐温秉政，遇内不能平，
常言：“徐温何人，乃当国邪？”徐玠使吴越，道过宣州，温
令玠说遇入见新王，遇初许之，玠曰：“不尔，人谓公反。”
遇变色曰：“君言遇反，杀侍中者，独非反邪？”侍中，谓景
皇也。温闻之大怒，使柴再用帅兵攻之，逾月不下。温
复遣典客何荛谕遇使自归。时遇少子为广陵牙将，
遇绝爱之，温执其子，示宣州城下，其子啼号求生，遇
由是不忍战，遂随荛出，再用迎斩之，并及其家。